ŽIVIMO U SVIJETU ...

Živimo u svijetu u kojem mnogi krivo procjenjuju nešto što im je nepoznato. Mnogi su ljudi puni predrasuda i nemaju razumijevanja za druge. Netoleranciju u današnjem svijetu možemo susresti svugdje, među svim naraštajima, u školama, na fakultetima, na javnim mjestima… Vrlo je često pitanje u medijima kako situaciju popraviti i učiniti društvo tolerantnijim, kako smanjiti stereotipe, no problem je što se mnogi boje pokušati. Na primjer, u neku osnovnu školu došao je novi učenik. Dječak je iz obitelji s lošijim imovinskim stanjem. Ima jeftiniju odjeću i pribor za školu od drugih. Kada je došao, uočio je da ga drugi čudno gledaju i izbjegavaju s njim kontakt pa se povukao u sebe. Stvar se ne može popraviti sama od sebe. On se boji prići drugima, a drugi se boje prići njemu. I stvorio se novi socijalni problem. Naizgled se čini da su predrasude manje u odnosu na prošlost i mnogi se začude kada shvate da su u krivu. Jedina je razlika što su nekada takvi problemi više dolazili do izražaja, a danas upravo oni koji najviše diskriminiraju i maltretiraju druge to najviše skrivaju od društva.

Nove bi generacije trebale poduzeti nešto glede ovog problema, trebale bi napraviti svijet boljim za naraštaje koji slijede. U cijelome svijetu najviše izdvajaju one koji su drugačiji od drugih, zbog općeg straha od nepoznatog. Mnogi ne diskriminiraju druge zato što imaju zle namjere, nego zato što je društvo ispunjeno stereotipima i predrasudama pa smo svi naviknuti na „normalno“ , sve drugo nam je neprihvatljivo. Mnogi za sebe ne smatraju da sudjeluju u stvaranju ovoga problema, jer to čine podsvjesno. Na primjer, student se vozi u tramvaju. Dobar je u učenju, uspješan je sportaš, odan je prijatelj, sve mu dobro ide. Također, nikad nije nikoga maltretirao ili nekome činio zlo. U tramvaj ulazi čovjek u poderanoj košulji, nepočešljane kose, neugodna mirisa, na rubu plača. Student i još neka starija gospođa dižu se i odlaze na drugi dio tramvaja. Nisu imali loše namjere, maknuli su se od nepoznatog čovjeka jer je bio u vidno lošem stanju, a vjerojatno i alkoholiziran. No, nije im pala na pamet pomisao da je tog čovjeka, možda, ostavila žena, da je ostao bez obitelji, bez mjesta stanovanja ili radnog mjesta, možda bez svega, te da im on ne bi učinio ništa jer nije loša osoba i ne dira u one koji ne diraju njega. Diskriminiran je zbog predrasude da bi mogao biti loša okolina. Bez obzira koliko se mi trudili smanjiti te sasvim neutemeljene predrasude, njih će uvijek biti jer se na taj način razvilo naše društvo.

Ako se svatko od nas zasebno potrudi suzbiti navedeni problem, pomak bi sigurno bio vidljiv. Pružimo priliku drugačijima od nas, uzmimo u obzir da iza svakoga stoji nekakva priča, budimo hrabri, postanimo tolerantniji. Nećemo time pomoći samo drugima, nego i sebi. Svatko zna da je divan osjećaj učiniti dobro djelo, a pomoći nekome da se osjeća dobro u svojoj koži, još će više pomoći nama samima da se osjećamo dobro u svojoj.

 Dora Drder, 7. b